ജോലി കഴിഞ്ഞ് മടങ്ങുന്നതിനിടെ സ്കൂട്ടര് നിയന്ത്രണം വിട്ട് കൊക്കയിലേക്ക് മറിഞ്ഞു അത്ഭുതകരമായി രക്ഷപ്പെട്ട് യുവതി താമരശ്ശേരി: ജോലി കഴിഞ്ഞ് മടങ്ങുന്നതിനിടെ സ്കൂട്ടര് നിയന്ത്രണം വിട്ട് കൊക്കയിലേക്ക് മറിഞ്ഞു. അത്ഭുതകരമായി രക്ഷപ്പെട്ട് യുവതി. താമരശ്ശേരി ചുരത്തില് നിന്നാണ് നിയന്ത്രണം വിട്ട് കൊക്കയിലേക്ക് തെറിച്ചു വീണത്. എന്നാല് യുവതി പരിക്കില്ലാതെ അത്ഭുതകരമായി രക്ഷപെട്ടു. സംഭവമിങ്ങനെ: മാനന്തവാടി കോടതിയില് ജോലി കഴിഞ്ഞു ചെമ്ബുകടവിലേക്കു വരികയായിരുന്ന യുവതി വെള്ളിയാഴ്ച വൈകിട്ട് 7നാണ് ഒന്നാം വളവിനു താഴെ സ്കൂട്ടറുമായി 30 അടിയിലേറെ താഴ്ചയിലേക്ക് മറിഞ്ഞത്. ഇരുട്ടായതിനാല് യുവതിക്ക് അപകടം പറ്റിയത് ആരും കണ്ടില്ല. റോഡിലുള്ളവരുടെ ശ്രദ്ധ നേടാന് യുവതി ആവുംവിധം ശ്രമിച്ചെങ്കിലും കഴിഞ്ഞില്ല. അടുത്തുണ്ടായിരുന്ന കല്ലുകള് പെറുക്കിയും മറ്റും റോഡിലേക്ക് എറിഞ്ഞുവെങ്കിലും ആരും ശ്രദ്ധിച്ചില്ല. ഒടുവില് കൈയില് കിട്ടിയ വള്ളിപ്പടര്പ്പില് പിടിച്ച് ഒരു വിധത്തില് യുവതി റോഡിലേക്ക് എത്തി. യുവതിയെ കണ്ട് വാഹനം നിര്ത്തിയ മറ്റുയാത്രക്കാര് ഉടന് തന്നെ അവരുടെ വീട്ടുകാരെ വിവരമറിയിക്കുകയും യുവതിയെ വീട്ടിലേക്ക് അയക്കുകയും ചെയ്തു. അപകടത്തില് പെട്ട സ്കൂട്ടര് ഇന്നലെ രാവിലെയാണ് ചുരം സംരക്ഷണ സമിതി പ്രവര്ത്തകര് ക്രെയിന് ഉപയോഗിച്ച് മുകളില് എത്തിച്ചത്.